Uplatnenie § 3 ods. 3 písm. a) zákona č. 580/2004 Z. z. v období po 1. januári 2018

NR SR schválila zákon, ktorý o. i. novelizuje zákon č. 580/2004 Z. z. o zdravotnom poistení v § 3 ods. 3 písm. a). Navrhovaná účinnosť je od 1. januára 2018.
Nové znenie § 3 ods. 3 písm. a): Verejne zdravotne poistená je aj fyzická osoba, ktorá nemá trvalý pobyt 3) na území Slovenskej republiky, ak nie je zdravotne poistená v inom členskom štáte Európskej únie alebo v zmluvnom štáte Dohody o Európskom hospodárskom priestore a vo Švajčiarskej konfederácii (ďalej len "členský štát") a vykonáva u zamestnávateľa, ktorý má sídlo alebo stálu prevádzkareň na území Slovenskej republiky alebo je organizačnou zložkou podniku zahraničnej osoby na území Slovenskej republiky, zárobkovú činnosť podľa § 10b ods. 1 písm. a) dohodnutú s mesačným príjmom z tejto činnosti najmenej v sume určenej osobitným predpisom3aa) pre zamestnanca odmeňovaného mesačnou mzdou; to neplatí, ak je zamestnaná v Slovenskej republike u zamestnávateľa, ktorý požíva diplomatické výsady a imunity podľa medzinárodného práva.
Osobitným predpisom je § 2 ods. 1 zákona č. 663/2007 Z. z. o minimálnej mzde.
Zároveň bolo do zákona č. 580/2004 Z. z. doplnené prechodné ustanovenie § 38el ods. 1: Fyzickej osobe, ktorej vzniklo verejné zdravotné poistenie podľa § 3 ods. 3 písm. a) v znení účinnom do 31. decembra 2017 a ktorá nemá dohodnutý mesačný príjem zo zárobkovej činnosti podľa §10b ods.1 písm. a) najmenej v sume určenej osobitným predpisom3aa) pre zamestnanca odmeňovaného mesačnou mzdou, zaniká verejné zdravotné poistenie ku 31. decembru 2017.

Uvedené ustanovenie § 3 ods. 3 písm. a) sa v praxi týka osôb, ktoré vykonávajú zárobkovú činnosť podľa § 10b ods. 1 písm. a) (ako zamestnanci) a zároveň tu nie je iný dôvod pre vznik verejného zdravotného poistenia v SR (nie sú osoby samostatne zárobkovo činné, nie sú študenti z iného členského štátu, nemajú v SR trvalý pobyt atď.).
Toto ustanovenie nemení určenie uplatniteľnej legislatívy EÚ pre osoby, na ktoré sa vzťahuje Nariadenie (ES) Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia. Ustanovenie § 3 ods. 3 písm. a) zákona č. 580/2004 Z. z.  nenahrádza určenie uplatniteľnej legislatívy. Naďalej platí, že pokiaľ nie je pre takúto osobu určená uplatniteľná legislatíva SR, nepodlieha ustanoveniam zákona č. 580/2004 Z. z. 
Ak je určená uplatniteľná legislatíva SR, potom v závislosti od splnenia, resp. nesplnenia podmienok v § 3 zákona č. 580/2004 Z. z., vzniká alebo nevzniká účasť na verejnom zdravotnom poistení v SR ako na jednom z celého balíka poistení, poskytujúcich prístup do systému sociálneho zabezpečenia v SR. Takáto osoba nebude verejne zdravotne poistená na území SR. 
Ak  nevznikne účasť  v systéme verejného zdravotného poistenia, t. j. nebude splnená žiadna z podmienok osobného rozsahu verejného zdravotného poistenia podľa § 3 zákona č. 580/2004 Z. z., nemôže to znamenať, že prichádza k zmene (zániku) uplatňovania legislatívy SR.
Ustanovenie § 3 ods. 3 písm. a) zákona č. 580/2004 Z. z. sa  uplatní aj na osoby z cudziny, na ktoré sa koordinačné nariadenia EÚ nevzťahujú.

Pri posudzovaní splnenia / nesplnenia podmienky podľa § 3 ods. 3 písm. a)  zákona č. 580/2004 Z. z.  môžu vo všeobecnosti nastať dve odlišné modelové situácie – osoba v pracovnom pomere a osoba, vykonávajúca činnosť na základe dohôd o prácach vykonávaných mimo pracovného pomeru. 
Vzhľadom ku skutočnosti, že prihlasovanie  sa  v súčasnosti v oblasti zdravotného poistenia pre oba tieto okruhy osôb odlišuje, v ďalšom texte sa toto usmernenie bude venovať každej skupine osobitne.

Pracovný pomer
V súlade s ustanovením § 3 ods. 3 písm. a) zákona č. 580/2004 Z. z. dochádza k porovnaniu dohodnutej mzdy a sumy podľa § 2 ods. 1 zákona č. 663/2007 Z. z. o minimálnej mzde.
Minimálna mesačná mzda pre rok 2018 je 480 eur.
Nie je podstatná výška úväzku; jedná sa iba o pomocný údaj pri prepočte hodinovej mzdy.
•	Ak je zamestnanec odmeňovaný mesačnou mzdou, je potrebné porovnať výšku dohodnutej mzdy v zmluve so sumou 480 eur (pre rok 2018). Ak je to suma 480 eur a viac, účasť na zdravotnom poistení tejto osobe vzniká.
Príklad 1:
dohodnutá mesačná mzda 350 eur, bez ohľadu na výšku úväzku:
350 eur  < 480 eur
osobe verejné zdravotné poistenie nevznikne. 
Príklad 2:
dohodnutá mesačná mzda 500 eur, bez ohľadu na výšku úväzku:
500 eur > 480 eur.
osobe verejné zdravotné poistenie vznikne.

•	Ak je zamestnanec odmeňovaný hodinovou mzdou, je potrebné z tejto mzdy určiť sumu, ktorá sa má porovnať so sumou 480 eur (pre rok 2018). V súlade s § 2 ods. 2 zákona o minimálnej mzde suma minimálnej mzdy za každú hodinu odpracovanú zamestnancom predstavuje 1/174 zo sumy mesačnej minimálnej mzdy. 
Prepočet sa pri použití § 2 ods. 2 zákona o minimálnej mzde vykoná nasledovne:
hodinová mzda x 174 x hodnota úväzku
Príklad 1:
osoba odmeňovaná hodinovou mzdou 3,50 eur, polovičný pracovný úväzok:
3,50 x 174 x 0,5 = 304,50 eur
304,50 eur  < 480 eur
osobe verejné zdravotné poistenie nevznikne. 
Príklad 2:
osoba odmeňovaná hodinovou mzdou 10 eur,  pracovný úväzok 50 hodín mesačne:
10 x 174 x (50/174) = 500 eur
500 eur > 480 eur.
osobe verejné zdravotné poistenie vznikne.

Pracovný pomer – otázky a odpovede:
otázka 1: Akým spôsobom bude zdravotná poisťovňa posudzovať, či zamestnanec dosahuje výšku minimálnej mzdy ? Vzniká zamestnávateľom nejaká nová povinnosť?
stanovisko: Rozhodujúca bude výška mzdy, dohodnutá v pracovnej zmluve. Zdravotná poisťovňa má zákonnú možnosť na výkon kontroly u zamestnávateľa, a teda má možnosť kontroly správnosti postupu zamestnávateľa. Nová vykazovacia povinnosť pre zamestnávateľa nevzniká.

otázka 2: V prípade ak bude mať zamestnanec dohodnutý kratší úväzok, bude musieť byť výška dohodnutej  mzdy  stále na úrovni 480 eur alebo sa bude prepočítavať v závislosti od výšky úväzku?
stanovisko: Suma minimálnej mesačnej mzdy (pre rok 2018 suma 480 eur) je pevne určená suma, voči ktorej sa porovnáva suma dohodnutej mesačnej mzdy.
Výška úväzku sa použije iba ako pomocný údaj pri prepočte hodinovej mzdy; pre vznik verejného zdravotného poistenia musí byť dohodnutá suma minimálne na úrovni minimálnej mesačnej mzdy (viď príklady č. 1 a 2).

otázka 3: V prípade, ak bude mať v r. 2018 zamestnanec zmluvne dohodnutú mzdu vo výške 450 eur  + 50 % prémie, bude sa toto posudzovať, že výška minimálneho príjmu je splnená ? Čo v prípade, verejnej správy, kde sú tarifné platy zamestnancov nižšie ako minimálna mzda a poskytuje sa im doplatok do minimálnej mzdy – budú títo spĺňať podmienku minimálneho príjmu pre vstup do systému zdravotného poistenia SR?
stanovisko: Rozhodujúca bude výška mzdy, dohodnutá v pracovnej zmluve, teda v tomto prípade podmienka pre vstup nie je splnená ( 450 < 480).
V prípade verejnej správy,  skutočný dohodnutý príjem (t. j. aj vrátane doplatku) je v sume určenej osobitným predpisom (minimálna mesačná mzda), a preto do systému verejného zdravotného poistenia v SR táto osoba vstupuje.

otázka 4: Bude sa výška príjmu sledovať aj mesačne? Ak áno, podľa čoho bude toto zdravotná poisťovňa sledovať? 
Ak dôjde v priebehu zamestnania k zmene platových podmienok, napr. bude dohodnutá nižšia mzda ako 480 eur, je toto povinný zamestnávateľ nejako oznámiť ZP?
stanovisko: Rozhodujúca je výška dohodnutá v pracovnej zmluve. V realite môže v niektorých mesiacoch (neodpracovanie niektorých dní z dôvodu napr. PN, materské...) dôjsť k tomu, že vyplatená suma bude nižšia, ako je zmluvne dohodnutá suma.
Ak  dôjde k zmene výšky mzdy dohodnutej v pracovnej zmluve a suma mzdy poklesne pod hranicu 480 eur, zamestnávateľ je povinný odhlásiť takéhoto zamestnanca, nakoľko prestáva spĺňať podmienku účasti v systéme verejného zdravotného poistenia. Zdravotná poisťovňa má zákonnú možnosť na výkon kontroly u zamestnávateľa, a teda má možnosť kontroly správnosti postupu zamestnávateľa.

otázka 5: V prípade, ak si bude takýto zamestnanec čerpať celý mesiac neplatené voľno (výška jeho mzdy bude 0,00 eur) bude vyradený zo systému zdravotného poistenia SR? Ak by v nasledujúcom mesiaci jeho príjem opäť dosiahol príjem nad 480  eur, opäť bude zaradený do systému ZP SR?
stanovisko: Ak v danom mesiaci nebude pokladaný za zamestnanca, jeho účasť na zdravotnom poistení bude ukončená (ak nie je účastníkom systému verejného zdravotného poistenia aj z iného dôvodu).
V mesiaci, kedy sa stane opäť zamestnancom, sa bude jeho dohodnutá mzda opäť posudzovať v zmysle vyššie uvedených pravidiel; ak podmienky pre vstup do systému splní, tak sa poistencom verejného zdravotného poistenia stane opäť.

otázka 6: Čo v prípade zamestnancov, ktorým bude k 31.12.2017 podľa prechodného ustanovenia § 38el ukončené zdravotné poistenie? Keďže im bola určená uplatniteľná legislatíva SR (a mali by platiť odvody iba v jednom štáte), to znamená, že nebudú odvody na zdravotné poistenie platiť v žiadnom štáte?
stanovisko: Táto osoba od 1. 1. 2018  nespĺňa podmienky  pre vstup do systému verejného zdravotného poistenia v SR. 
Samotná skutočnosť straty nároku pre vstup do verejného zdravotného poistenia nemá vplyv na dávky z iných poistení v SR (ak je pre osobu určená uplatniteľná legislatíva SR).
Pokiaľ sa na osobu nezačne vzťahovať uplatniteľná legislatíva iného členského štátu, teda naďalej bude podliehať legislatíve SR, ale v súlade so zákonom č. 580/2004 Z. z. nebude mať nárok na vstup do systému verejného zdravotného poistenia v SR, poistné na zdravotné poistenie platiť nebude. 

otázka 7: Ak nebude dohodnutá aspoň minimálna mzda - kde bude zamestnanec zdravotne poistený a bude zamestnávateľ platiť poistné do zahraničia alebo nebude platiť vôbec?
stanovisko: Ak zamestnanec nesplní podmienky pre vstup do systému verejného zdravotného poistenia podľa § 3 ods. 3 písm. a) zákona č. 580/2004 Z. z. a nevzniká mu nárok na zdravotné poistenie z iného dôvodu, zdravotne poistený v SR nebude.
Ak je pre neho určená uplatniteľná legislatíva SR,  nie je účastníkom systému zdravotného poistenia v súlade s § 3 ods. 3 písm. a) zákona č. 580/2004 Z. z.
Ak je pre neho určená uplatniteľná legislatíva iného členského štátu, účasť resp. neúčasť na zdravotnom zabezpečení v inom členskom štáte, závisí od legislatívy iného členského štátu.
Ak zamestnávateľ vypláca príjmy osobe, ktorá v čase ich vyplatenia a  v období, do ktorého je príjem účtovaný nie je účastníkom  systému verejného zdravotného poistenia v SR, (a ani z titulu vyplatenia príjmu nevzniká nová účasť  v systéme verejného zdravotného poistenia v SR), tieto príjmy nepodliehajú odvodu poistného na verejné zdravotné poistenie v SR.

otázka 8: Neuplatňuje sa rovnaký postup aj na sociálne poistenie?
stanovisko: Uvedené ustanovenie sa netýka určenia uplatniteľnej legislatívy. Týka sa iba nároku účasti na jednom z poistení, ktoré sú súčasťou celého balíka sociálneho zabezpečenia, – a to zdravotného poistenia.
V prípade ďalších oblastí sociálneho zabezpečenia (napr. dôchodkové poistenie, úrazové poistenie, poistenie v nezamestnanosti a pod.) k zmene týmto nedochádza. Platia doposiaľ platné pravidlá na účasť, resp. neúčasť na jednotlivých druhoch poistenia. 

otázka 9: Ak pracovnoprávny vzťah uzavretý pred 1.1.2018 nespĺňa výšku dohodnutej minimálnej mzdy, je potrebné zamestnancov zo zdravotných poisťovní odhlásiť, a čo ďalej?
stanovisko: Zamestnávateľ zamestnancov zo zdravotnej poisťovne odhlási. Ďalšie povinnosti zamestnávateľ nemá. Zamestnanec  by zároveň mal podať odhlášku zo zdravotnej poisťovne. 

otázka 10: Pracovný pomer bol dohodnutý s mesačnou mzdou 500 eur. Po 3 dňoch došlo k okamžitému ukončeniu pracovného pomeru v skúšobnej dobe. Zamestnancovi bola vyplatená alikvotná časť mzdy. Ako postupovať voči zdravotnej poisťovni?
stanovisko: Zamestnanec pri vzniku pracovného pomeru spĺňal nárok na vstup podľa § 3 ods. 3 písm. a). Tieto podmienky prestal spĺňať skončením pracovného pomeru. 
Zamestnávateľ zamestnanca odhlási zo zdravotnej poisťovne. Za daný mesiac (za 3 dni) vykoná odvod zo skutočne dosiahnutej mzdy (alikvotnej časti) a zamestnanca aj vykáže na mesačnom výkaze. Zamestnanec  by zároveň mal podať odhlášku zo zdravotnej poisťovne. 
Počas odpracovaných troch dní  do ukončenia pracovného pomeru bol zamestnanec verejne zdravotne poistený.

otázka 11: So zamestnancom je uzatvorený pracovný pomer na dobu určitú na obdobie od 
1. 1. do 15. 1. s dohodnutou mzdou 300 eur za celé obdobie (15 dní). Spĺňa tento zamestnanec podmienky na vstup do systému podľa § 3 ods. 3 písm. a) zákona č. 580/2004 Z. z.?
stanovisko: Jedná sa (z pohľadu vstupu do systému) o obdobnú situáciu, ako je uvedené v otázke č. 10. Pracovný pomer trvá iba časť mesiaca, dohodnutá mzda na alikvotnú časť mesiaca je vyššia, ako alikvotná časť mesačnej minimálnej mzdy, zamestnanec počas 15 dní splní podmienku pre vstup do systému verejného zdravotného poistenia.

Dohody o prácach vykonávaných mimo pracovného pomeru
Vykazovanie zamestnancov, prebieha iba v dňoch, kedy prebieha reálny výkon práce (nie počas celého obdobia, na ktoré je dohoda uzatvorená).
Ak je celková suma dohodnutej odmeny vo vzťahu k obdobiu, na ktoré je dohoda uzatvorená, nižšia, ako je úhrn mesačných minimálnych miezd, do systému nevstupuje.
Príklad:
dohoda o vykonaní práce na obdobie od 1. 1. 2018 do 31. 3. 2018, dohodnutá odmena 1000 eur.
úhrn minimálnych miezd za 3 mesiace. 3 x 480 = 1440 eur.
1440 eur > 1000 eur.
osobe verejné zdravotné poistenie nevznikne. 

Ak celková suma dohodnutej odmeny nie je nižšia ako úhrn minimálnych súm (alebo ak nie je možné vykonať vyššie uvedené porovnanie), osoba do systému vstúpi.
Je ale potrebné zdôrazniť už existujúcu skutočnosť, že v čase, kedy je osoba účastníkom systému verejného zdravotného poistenia, nie je pokladaná za zamestnanca a nie je určený iný platiteľ poistného (napr. štát), má povinnosť platiť si poistné na verejné zdravotné poistenie sama,   v súlade s § 11 ods. 2 zákona č. 580/2004 Z. z. (tzv. samoplatiteľ).

Príklad:
dohoda o vykonaní práce na obdobie od 1. 1. 2018 do 31. 3. 2018, dohodnutá odmena 2000 eur.
úhrn minimálnych miezd za 3 mesiace. 3 x 480 = 1440 eur.
1440 eur < 2000 eur.
osobe verejné zdravotné poistenie vznikne. 
Zamestnávateľ vykáže reálny výkon práce v čase od 25. 3. 2018 do 31. 3. 2018. Na toto obdobie osobu prihlási ako zamestnanca a vykoná odvod zo skutočne poskytnutého plnenia.
Na zvyšok obdobia je osoba pokladaná za platiteľa podľa § 11 ods. 2 a poistné si platí sama.

Zároveň je potrebné uviesť, že vo všeobecnosti platí, že v prípade, ak je splnená podmienka na vstup do systému verejného zdravotného poistenie, je potrebné podať  prihlášku do zdravotnej poisťovne a v prípade zániku povinného verejného zdravotného poistenie je potrebné podať odhlášku zo zdravotnej poisťovne.